18-årige Viktor Axelsen skulle vinde to kvalifikationskampe tirsdag for at nå frem til hovedturneringen ved sit første All England. Og det lykkedes. Den unge danske badmintonkomet vandt ved middagstid over Suppanyu Avihingsanon fra Thailand. Den første sejr kom i hus efter tre sæt, som blev vundet 21-9, 21-23 og 21-11 efter 55 minutter. Og der skulle en lige så tæt og lang duel til, før Axelsen sikrede sig den endelige billet til første runde ved All England. I sin anden kvalifikationskamp tirsdag aften vandt Axelsen i tre sæt over hollænderen og VEB-spilleren Eric Pang. Sætcifrene lød i den kamp på 21-19, 13-21 og 21-17 efter 52 minutter. Peter Gade, Jan Ø. Jørgensen og Hans-Kristian Vittinghus deltager også i herresingle ved All England. De tre er dog allerede kvalificeret til hovedturneringen.

Referat:
Den danske badmintonkomet Viktor Axelsen slog Eric Pang ud i kvalifikationsrunden tirsdag.